
	APSTIPRINĀTS 
ar sabiedrības ar ierobežotu atbildību “Vides investīciju fonds”
2026. gada 15. jūlija rīkojumu Nr. 1.-6./26/22 
“Atbalsts Latvijas elektroenerģijas tīkla jaudas pastiprināšanai”
 Līgums. Speciālie noteikumi



Līgums par  
projekta “AS “Sadales tīkls” elektroenerģijas tīkla jaudas paaugstināšana” 
Nr. MF-2/1 īstenošanu 
Vispārīgie noteikumi

1. Termini un interpretācija

1.1. Līgumā lietoto terminu definīcijas:

Atbalsta summa – Līguma Speciālajos noteikumos noteiktā summa, kas sastāv no Modernizācijas fonda (turpmāk – MF) finansējuma, ko administrē Klimata un enerģētikas ministrija (turpmāk – Ministrija) un Vides investīciju fonds un uz ko var pretendēt Finansējuma saņēmējs, ja tas ir īstenojis Projektu Līgumā noteiktajā kārtībā un termiņos un izmaksas ir veiktas Projekta īstenošanai saskaņā ar Projekta iesniegumā noteikto un ir attiecināmas. Finansējuma saņēmējam atbalsts tiek sniegts granta veidā. Līguma Speciālajos noteikumos noteiktais Atbalsta summas apjoms ir maksimāli izmaksājamais MF finansējuma apjoms. MF finansējuma atbalsta intensitāte nepārsniedz Līguma Speciālajos noteikumos noteikto procentuālo apjomu no Attiecināmajām izmaksām. Jebkuru Projekta izmaksu sadārdzinājumu, kas pārsniedz Atbalsta summu, sedz Finansējuma saņēmējs;

Attiecināmās izmaksas – Konkursa īstenošanu regulējošajos Ministru kabineta noteikumos noteiktajiem kritērijiem un nosacījumiem atbilstošas izmaksas, kas ir norādītas Projekta iesniegumā un ir tieši saistītas ar Projekta mērķa un Projektā plānoto rezultātu sasniegšanu un, kas Līguma Speciālajos noteikumos noteiktajā procentuālajā apmērā tiek finansētas no MF līdzekļiem un Finansējuma saņēmēja līdzfinansējuma. Attiecināmās izmaksas Projekta īstenošanas periodā nav palielināmas;

Avanss – Līgumā noteiktajā apjomā un kārtībā veikts Atbalsta summas avansa maksājums;

MF finansējums – MF līdzekļi, ko saskaņā ar Projektu un Līguma noteikumiem un nosacījumiem un pamatojoties uz Vides investīciju fonda pozitīvu atzinumu par Finansējuma saņēmēja iesniegto maksājuma pieprasījumu novirza Projekta ietvaros veikto izdevumu atmaksai. MF finansējuma apmērs nosakāms euro un centos, summas norādot ar precizitāti līdz divām zīmēm aiz komata, noapaļojot skaitli līdz tuvākajai simtdaļai (divas decimāldaļas vietas) uz leju, ja trešais cipars aiz komata ir līdz “5”, vai uz augšu, ja trešais cipars aiz komata ir lielāks vai vienāds ar “5”;

Finansējuma saņēmējs – Līguma Speciālajos noteikumos noteiktais Finansējuma saņēmējs, akciju sabiedrība “Sadales tīkls”;

Konkursa īstenošanu regulējošie Ministru kabineta noteikumi – Līguma Speciālajos noteikumos norādītie konkursa īstenošanu regulējošie Ministru kabineta noteikumi;

Konkurss – Līguma Speciālajos noteikumos norādītais konkurss;

Līgums – līgums par Projekta īstenošanu, kas sastāv no Līguma Speciālajiem noteikumiem, Līguma Vispārīgajiem noteikumiem un to pielikumiem; 

Maksājuma pieprasījums – MF finansējuma pieprasījums – Līgumā noteiktajā kārtībā sagatavots un Vides investīciju fondā iesniegts dokumentu kopums, ar ko Finansējuma saņēmējs pieprasa Projekta ietvaros veikto izdevumu atmaksu;

[bookmark: _Hlk196750020]Monitoringa periods – 5 (piecu) gadu periods pēc Projekta īstenošanas termiņa beigām;

Neatbilstoši veiktie izdevumi – izdevumi Projekta ietvaros, kurus Vides investīciju fonds Projekta īstenošanas periodā ir atzinis par tādiem, kas ir radušies pārkāpjot Līguma noteikumus un nosacījumus, Latvijas Republikas normatīvo aktu prasības, vai par kuriem Finansējuma saņēmējs nav iesniedzis finanšu līdzekļu izlietojumu apliecinošus dokumentus Līgumā noteiktajā kārtībā;

Neattiecināmās izmaksas – izmaksas, kas saskaņā ar Konkursa īstenošanu regulējošiem Ministru kabineta noteikumiem un citiem normatīvajiem aktiem netiek finansētas no MF finansējuma vai Projektā nav norādītas kā Attiecināmās izmaksas. Par neattiecināmām izmaksām atzīstamas arī tās Projektā norādītās Attiecināmās izmaksas, kuras Vides investīciju fonds Projekta īstenošanas laikā vai 5 (piecu) gadu laikā pēc pēdējā MF finansējuma maksājuma veikšanas Finansējuma saņēmējam Projekta ietvaros ir atzinis par tādām, kas Konkursa īstenošanu regulējošajos Ministru kabineta noteikumos nav noteiktas kā Attiecināmās izmaksas;

Projekta iesniegums – Konkursa īstenošanu regulējošajos Ministru kabineta noteikumos noteiktajā kārtībā apstiprināts Finansējuma saņēmēja Projekta iesniegums (aizpildīta Projekta iesnieguma veidlapa un tās pielikumi), kas ir Līguma pielikums;

Projekta budžeta kopsavilkums – Projekta iesnieguma veidlapas 3. sadaļa;

Projekts – Līguma Speciālajos noteikumos noteiktais Projekts;

Projekta īstenošanas periods – Līguma Speciālajos noteikumos noteiktais termiņš Projekta īstenošanai;

Projekta konts – Līguma Speciālajos noteikumos norādītais, kredītiestādē atvērtais norēķinu konts;

Projekta mērķis – Projekta iesnieguma veidlapas 2. sadaļa;

Projekta pārskats – Finansējuma saņēmēja Līgumā noteiktajā kārtībā sagatavoti un Vides investīciju fondā iesniegti pārskati par Projekta īstenošanas gaitu un Projekta rezultātu monitoringu;

Projekta rezultāts – Projekta iesnieguma veidlapas 2.6. apakšpunktā norādītie plānotie Projekta rezultāti;

Puses – Finansējuma saņēmējs un Vides investīciju fonds;

Sadarbības partneris – akciju sabiedrība “Augstsprieguma tīkls”, ar kuru Finansējuma saņēmējs var kopā īstenot Projektu, ja tas nepieciešams Projekta mērķa un Projekta rezultāta sasniegšanai. Finansējuma saņēmējam ar Sadarbības partneri ir noslēgts sadarbības līgums;

Vides investīciju fonds – sabiedrība ar ierobežotu atbildību “Vides investīciju fonds”.

1.2. Citi Līgumā lietotie termini atbilst Konkursa īstenošanu regulējošos Ministru kabineta noteikumos un citos normatīvajos aktos lietotajiem terminiem.

1.3. Līgumā, izņemot, ja no konteksta izriet citādi,:
1.3.1. atsauce uz Līgumu, dokumentu vai normatīvo aktu ir uzskatāma par atsauci uz to Līguma, dokumenta vai normatīvā akta redakciju, kas ir spēkā brīdī, kad ir piemērojama vai izpildāma attiecīgā Līguma norma, kas atsaucas uz Līgumu, dokumentu vai normatīvo aktu;
1.3.2. atsauce uz privātpersonu ietver atsauci arī uz tās tiesību un saistību pārņēmēju;
1.3.3. vārdi un izteicieni, kas lietoti vienskaitlī, ietver arī daudzskaitli un otrādi;
1.3.4. termiņi sākas nākamajā dienā pēc datuma vai notikuma, kas nosaka to sākumu. Termiņš, kas skaitāms gados, izbeidzas termiņa pēdējā gada attiecīgajā mēnesī un datumā. Termiņš, kas skaitāms mēnešos, izbeidzas termiņa pēdējā mēneša attiecīgajā datumā. Ja mēnešos skaitāms termiņš beidzas tādā mēnesī, kuram nav attiecīgā datuma, termiņš izbeidzas šā mēneša pēdējā dienā. Termiņš, kas skaitāms nedēļās, izbeidzas termiņa pēdējās nedēļas attiecīgajā dienā. Ja termiņš izbeidzas nedēļas atpūtas dienā vai svētku dienā, par termiņa pēdējo dienu atzīstama nākamā darbdiena. Termiņš, kas noteikts līdz konkrētam datumam, izbeidzas šajā datumā.

2. Līguma priekšmets

2.1. Līgums nosaka Projekta īstenošanas, uzraudzības, kontroles un Projekta rezultātu monitoringa kārtību, Atbalsta summu apmēru, kā arī tās saņemšanas, samazināšanas un atmaksas kārtību un nosacījumus.

3. Projekta īstenošanas periods un Projekta ietvaros veikto darbu nodošana

3.1. Projekts tiek īstenots saskaņā ar Projekta iesniegumu, Projektu pilnībā īstenojot Līguma Speciālajos noteikumos noteiktajā Projekta īstenošanas periodā. Projekts uzskatāms par pabeigtu, kad pabeigta Projekta iesniegumā plānoto aktivitāšu īstenošana un Finansējuma saņēmējs ir iesniedzis Vides investīciju fondā Projekta īstenošanas pārskatu par visu Projekta īstenošanas periodu atbilstoši Līguma Vispārīgo noteikumu 2. pielikumam “Projekta īstenošanas pārskats un Maksājuma pieprasījums”.

3.2. Finansējuma saņēmējs nodrošina Projekta ietvaros veikto darbu pieņemšanu ar pieņemšanas – nodošanas aktu, kā arī visu Projekta ietvaros paredzēto maksājumu veikšanu Līguma Vispārīgo noteikumu 3.1. apakšpunktā noteiktajā termiņā.

3.3. Finansējuma saņēmējs ne vēlāk kā 1 (viena) mēneša laikā pēc Projekta īstenošanas perioda beigu termiņa iesniedz Vides investīciju fondā pieņemšanas – nodošanas aktu par Projekta ietvaros veiktiem darbiem apliecinātas kopijas.

4. Pušu pienākumi un tiesības

4.1. Finansējuma saņēmējam ir pienākums:
4.1.1. īstenot Projektu, ievērojot Projekta īstenošanas periodu un nodrošinot Projekta mērķa un Projekta rezultātu sasniegšanu;
4.1.2. nodrošināt Projekta publicitātes pasākumu īstenošanu;
4.1.3. veikt Projekta īstenošanu saskaņā ar Konkursa īstenošanu regulējošiem Ministru kabineta noteikumiem, un Līguma noteikumiem;
4.1.4. neizmantot MF finansējumu Projektā nenorādītiem mērķiem; 
4.1.5. iepirkumus, kas nepieciešami Projekta īstenošanai, veikt saskaņā ar normatīvajiem aktiem publisko iepirkumu jomā, īstenojot atklātu, pārredzamu, nediskriminējošu un konkurenci nodrošinošu iepirkuma procedūru;
4.1.6. veikt maksājumus Projekta ietvaros noslēgto iepirkuma līgumu izpildītājiem saskaņā ar noslēgto iepirkuma līgumu noteikumiem un nosacījumiem, ievērojot Projekta budžeta kopsavilkumā paredzētās iepirkuma līgumu izmaksas;
4.1.7. Līgumā noteiktajā kārtībā iesniegt Vides investīciju fondam Projekta pārskatus;
4.1.8. nodrošināt atsevišķu ieņēmumu un izdevumu grāmatvedības uzskaiti ar Projekta īstenošanu saistītajiem ieņēmumiem un izdevumiem, kas atbilst Latvijas Republikas normatīvo aktu prasībām un vispārpieņemtiem grāmatvedības kārtošanas standartiem, vai esošajā grāmatvedības sistēmā ieviest atsevišķus kontus vai subkontus, kas nodrošina no pārējās Finansējuma saņēmēja vai Sadarbības partnera grāmatvedības uzskaites nodalīto grāmatvedības uzskaiti un pārskatu par Projekta īstenošanu, lai varētu precīzi noteikt visus Projekta finansējuma avotus (ieņēmumus) un izdevumus, kas saistīti ar Projektu un ir radušies Projekta īstenošanas laikā;
4.1.9. iegādāties preces, pakalpojumus un būvdarbus no trešajām personām, nepārsniedzot to tirgus vērtību, un ir norādītas Finansējuma saņēmēja vai Sadarbības partnera grāmatvedības uzskaitē, ir identificējamas, nodalītas no pārējām izmaksām, pārbaudāmas, iekļautas Finansējuma saņēmēja vai Sadarbības partnera aktīvos kā amortizējamie ilgtermiņa ieguldījumi, kā arī ir apliecinātas ar attiecīgiem attaisnojuma dokumentu oriģināliem vai to atvasinājumiem atbilstoši normatīvajos aktos noteiktajām dokumentu izstrādāšanas un noformēšanas prasībām;
4.1.10. saistībā ar Projekta īstenošanu nepieļaut situāciju, kas rada interešu konfliktu un nekavējoties informēt Vides investīciju fondu par jebkuru situāciju, kas rada vai kuras rezultātā varētu rasties interešu konflikts;
4.1.11. nodrošināt Projekta, tā ietvaros veikto aktivitāšu un rezultātu atbilstību Konkursa īstenošanu regulējošajos Ministru kabineta noteikumos noteiktajām prasībām MF finansējuma piešķiršanai;
4.1.12. nodrošināt, ka piecus gadus pēc Līguma Vispārīgo noteikumu 6.2.3. apakšpunktā noteiktā noslēguma maksājuma saņemšanas dienas īpašuma tiesības uz Projekta ietvaros atbalstītajiem infrastruktūras objektiem netiek mainītas, un, ka ieguldījums paliek Latvijas Republikas teritorijā; 
4.1.13. nodrošināt visā Līguma darbības laikā Projekta ietvaros sasniegto rezultātu un iegādātās tehnoloģijas uzturēšanu un lietošanu atbilstoši Projekta mērķim;
4.1.14. nodrošināt, ka Projektā sasniegtie rezultāti netiek uzskaitīti un iekļauti citu finansējuma programmu ietvaros vai ad-hoc atbalsta projekta ietvaros no citiem finanšu instrumentiem, tai skaitā no Eiropas Savienības vai ārvalstu finanšu palīdzības vai nacionālā publiskā finansējuma līdzekļiem; 
4.1.15. nodrošināt, ka Projekta ietvaros iepirktās vai radītās vērtības (uzstādītās tehnoloģijas, iekārtas un sistēmas, kā arī būves) un infrastruktūra vismaz piecus gadus pēc noslēguma maksājuma saņemšanas atrodas Projekta īstenošanas vietā un tiek izmantotas Projektā norādītā Projekta mērķa sasniegšanai. Finansējuma saņēmējs un Sadarbības partneris var veikt infrastruktūras pārvietošanu vai pārbūvi, ja tā nepieciešama elektroenerģijas sadales sistēmas vai elektroenerģijas pārvades sistēmas attīstības vai uzturēšanas vajadzībām vai bojājumu novēršanai;
4.1.16. uzturēt un saglabāt Projekta īstenošanas periodā un Monitoringa periodā Projekta ietvaros iepirktās un uzstādītās tehnoloģijas, iekārtas un sistēmas, kā arī izbūvētās, pārbūvētās un atjaunotās būves, un atjaunot vai atvietot tās zādzības gadījumā vai gadījumā, ja tās tiek bojātas vai iznīcinātas, no apdrošināšanas atlīdzības vai saviem līdzekļiem pilnā apmērā (ja apdrošināšanas atlīdzība nav pietiekama);
4.1.17. nekavējoties informēt Vides investīciju fondu par jebkādiem notikumiem un apstākļiem, kas apdraud vai negatīvi ietekmē, vai kas varētu apdraudēt vai negatīvi ietekmēt Projekta īstenošanu, Projekta mērķus vai rezultātus vai Līguma izpildi, vai kuru dēļ ir nepieciešams veikt izmaiņas Projektā;
4.1.18. nodrošināt Projekta īstenošanas rezultātā gūto labumu uzskaiti;
4.1.19. nodrošināt Vides investīciju fondam un Ministrijai iespējas veikt Projekta uzraudzību un kontroli visā Līguma darbības laikā, nodrošinot Vides investīciju fonda un Ministrijas likumīgo prasību izpildi, kā arī Līgumā noteiktajā kārtībā nodrošinot brīvu piekļuvi Finansējuma saņēmēja dokumentiem, Projekta īstenošanas vietai un ēkai, tehnoloģijām un iekārtām, kas ir saistīti ar Projektu;
4.1.20. pēc Vides investīciju fonda un Ministrijas pieprasījuma (arī elektroniskajā formā) iesniegt pieprasīto informāciju par Projektu Vides investīciju fonda vai Ministrijas noteiktajā termiņā, kas nav īsāks par 10 (desmit) darbdienām;
4.1.21. [bookmark: _Ref285214800]Vides investīciju fonda noteiktajā termiņā, kas nav īsāks par 10 (desmit) darbdienām, novērst Vides investīciju fonda Projekta īstenošanā konstatētās Līguma vai Konkursa īstenošanu regulējošo Ministru kabineta noteikumu noteikto pienākumu neizpildes un ziņot par to novēršanu Vides investīciju fondam;
4.1.22. Līgumā noteiktajos gadījumos Vides investīciju fonda noteiktajā termiņā, kas nav īsāks par 10 (desmit) darbdienām, atmaksāt Finansējuma saņēmējam samaksāto Atbalsta summu vai tās daļu Vides investīciju fonda norādītajā kontā;
4.1.23. vismaz 30 (trīsdesmit) darbdienas pirms jebkādām izmaiņām Finansējuma saņēmēja tiesiskajā statusā informēt par to Vides investīciju fondu;
4.1.24. vismaz piecus kalendāra gadus pēc Projekta īstenošanas perioda beigām katru gadu veikt Projekta rezultātu monitoringu par apakšstacijās pieslēgtās atjaunīgās enerģijas jaudu un elektrotīklā nodoto atjaunīgās enerģijas apjomu;
4.1.25. 5 (piecus) gadus pēc Projekta īstenošanas termiņa beigām nodrošināt visu ar Projekta īstenošanu saistīto dokumentu, tajā skaitā Projekta iesnieguma, ar Projektu saistītās korespondences, Projekta ietvaros noslēgto līgumu, veikto būvdarbu, piegāžu un sniegto pakalpojumu apliecinošo dokumentu, kā arī veikto maksājumu apliecinošo dokumentu oriģinālu vai to atvasinājumu ar juridisku spēku glabāšanu vienuviet sistemātiski sakārtotā Projekta lietā;
4.1.26. nodrošināt Projekta īstenošanu saskaņā ar principu “nenodarīt būtisku kaitējumu” Eiropas Parlamenta un Padomes Regulas (ES) 2020/852 par regulējuma izveidi ilgtspējīgu ieguldījumu veicināšanai un ar ko groza Regulu (ES) 2019/2088, 17. panta izpratnē;
4.1.27. nodrošināt Projektā plānoto aktivitāšu sasaisti, sinerģiju un demarkāciju ar citiem līdzīgiem vai saistītiem projektiem. Ja ir sasaiste ar citiem līdzīgiem vai saistītiem projektiem, finansējuma saņēmējs nodrošina, ka neiestājas dubultā finansējuma risks;
4.1.28. nodrošināt, ka tiek noslēgts līgums ar Sadarbības partneri, kur noteiktas Sadarbības partnera tiesības un pienākumi Projekta īstenošanā, tai skaitā ievērot Konkursa īstenošanu regulējošos Ministru kabineta noteikumus un Līguma noteikumus;
4.1.29. līgumos ar Sadarbības partneri ietvert nosacījumus attiecībā uz Projekta īstenošanai nepieciešamo aktivitāšu ieviešanu, Projekta rezultāta un Projekta mērķa sasniegšanu un to uzturēšanu, tajā skaitā:
4.1.29.1. dokumentu saglabāšanu un pasākumu īstenošanu, lai novērstu interešu konflikta, korupcijas, krāpšanas, dubultā finansējuma riska iestāšanos;
4.1.29.2. Projekta ietvaros izveidotās infrastruktūras palikšanu Sadarbības partnera īpašumā piecus gadus pēc noslēguma maksājuma veikšanas);
4.1.29.3. pārbaužu veikšanu no Projekta uzraudzībā iesaistīto institūciju puses;
4.1.29.4. Konkursa īstenošanu regulējošo Ministru kabineta noteikumu un Līguma noteikumu, kas attiecināmi uz Sadarbības partneri, ievērošanu.
4.1.30. uzņemties atbildību par Sadarbības partneri un tā veiktajām darbībām Projekta ietvaros, kā arī par savstarpējām saistībām attiecībā uz Projekta ieviešanu saskaņā ar noslēgtā līguma ar Sadarbības partneri nosacījumiem;
4.1.31. Projekta īstenošanas laikā katra gada pirmajā ceturksnī rakstiski saskaņot ar Vides investīciju fondu vienotās likmes piemērošanu personāla izmaksām Projektā.

4.2. Finansējuma saņēmējam ir tiesības:
4.2.1. saņemt Atbalsta summu Konkursa īstenošanu regulējošo Ministru kabineta noteikumu un Līgumā noteiktajā kārtībā, ja Projekts tiek īstenots Līgumā un Konkursa īstenošanu regulējošo Ministru kabineta noteikumu noteiktajā kārtībā un termiņos un izmaksas ir attiecināmas;
4.2.2. saņemt nepieciešamo informāciju par Atbalsta summas saņemšanas noteikumiem un nosacījumiem;
4.2.3. ierosināt Vides investīciju fondam Līguma grozījumus Līguma Vispārīgo noteikumu 11. punktā noteiktajā kārtībā un atbilstoši normatīvo aktu prasībām;
4.2.4. ierosināt Vides investīciju fondam izbeigt Līgumu Līguma Vispārīgo noteikumu 14. punktā noteiktajā kārtībā.

4.3. Vides investīciju fondam ir pienākums:
4.3.1. ievērojot Līguma Vispārīgo noteikumu 6. punktā ietverto kārtību un nosacījumus, izmaksāt Finansējuma saņēmējam Atbalsta summu vai tās daļu, ja Finansējuma saņēmējs ir izpildījis Konkursa īstenošanu regulējošos Ministru kabineta noteikumus un Līgumā noteiktos noteikumu un nosacījumus Atbalsta summas vai tās daļas saņemšanai;
4.3.2. ievērojot Līguma Vispārīgo noteikumu 6. punktā ietverto kārtību un nosacījumus, sagatavot atzinumu par Finansējuma saņēmēja iesniegto maksājuma pieprasījumu (turpmāk – Atzinums par Maksājuma pieprasījumu) un apliecinājumu par Finansējuma saņēmēja pārskata apstiprināšanu; 
4.3.3. veikt Projekta īstenošanas uzraudzību un kontroli, izvērtējot Projekta īstenošanas atbilstību Konkursa īstenošanu regulējošo Ministru kabineta noteikumu un Līguma prasībām, kā arī veikt Projekta rezultātu monitoringu;
4.3.4. aprēķināt elektrotīklā nodotās atjaunīgās enerģijas apjoma neatbilstību un rakstiski par to informēt Finansējuma saņēmēju, ja Vides investīciju fonds atbilstoši Finansējuma saņēmēja iesniegtajam Projekta rezultātu monitoringa pārskatam konstatē, ka Līgumā norādītais sasniedzamais elektrotīklā nodotās atjaunīgās enerģijas apjoms gadā, salīdzinot ar Projekta rezultātu monitoringa pārskatā norādīto rādītāju, nav sasniegts;
4.3.5. pārbaudīt Attiecināmo izmaksu atbilstību Projektam un Konkursa īstenošanu regulējošo Ministru kabineta noteikumu prasībām un sniegt Atzinumu par Maksājuma pieprasījumā iekļauto Attiecināmo izmaksu atbilstību Konkursa īstenošanu regulējošiem Ministru kabineta noteikumiem un Līguma noteikumiem;
4.3.6. veikt Projekta pārskatu vērtēšanu un Līgumā noteiktajā kārtībā informēt Finansējuma saņēmēju par Projekta pārskatu apstiprināšanu vai noraidīšanu;
4.3.7. sniegt atbildi Finansējuma saņēmējam par grozījumiem Līgumā.

4.4. Vides investīciju fondam ir tiesības:
4.4.1. [bookmark: OLE_LINK1][bookmark: OLE_LINK2]veikt Projekta īstenošanas uzraudzību un kontroli, izvērtējot Projekta īstenošanas atbilstību Konkursa īstenošanu regulējošiem Ministru kabineta noteikumiem un Līguma prasībām, kā arī veikt Projekta rezultātu monitoringu;
4.4.2. apturēt Konkursa īstenošanu regulējošajos Ministru kabineta noteikumos un Līgumā noteikto maksājuma saņemšanas nosacījumu izpildes pārbaudi vai atsaukt vēl neapmaksātu Atzinumu par Maksājuma pieprasījumu, ja Finansējuma saņēmējs vai Sadarbības partneris nepilda Līguma saistības, Konkursa īstenošanu regulējošos Ministru kabineta noteikumos noteiktos pienākumus vai attiecībā uz Projektu pastāv Konkursa īstenošanu regulējošo Ministru kabineta noteikumu vai Līguma saistību neizpildes risks; 
4.4.3. samazināt Atbalsta summas maksājuma apjomu vai Līgumā noteiktajā kārtībā un termiņos pieprasīt Finansējuma saņēmējam atmaksāt tam jau samaksāto Atbalsta summu vai tās daļu, ja Finansējuma saņēmējs nepilda Līguma saistības un/ vai nepilda Konkursa īstenošanu regulējošo Ministru kabineta noteikumos noteiktos pienākumus;
4.4.4. Atbalsta summas vai tās daļas pārmaksas gadījumā rakstiski informēt Finansējuma saņēmēju par Finansējuma saņēmēja pienākumu atmaksāt Finansējuma saņēmējam pārmaksāto Atbalsta summu vai tās daļu, tajā skaitā nedzēsto Avansu;
4.4.5. veicot Projekta progresa pārbaudes, izdevumu atbilstības pārbaudes vai Projekta rezultātu monitoringu Projekta īstenošanas vietās pieaicināt neatkarīgus ekspertus;
4.4.6. veikt pārbaudes Projekta īstenošanas vietā Projekta īstenošanas laikā, kā arī Monitoringa periodā un 6 (sešus) mēnešus pēc pēdējā monitoringa pārskata iesniegšanas;
4.4.7. pieprasīt no Finansējuma saņēmēja nepieciešamo informāciju Projekta īstenošanas, uzraudzības un kontroles nodrošināšanai;
4.4.8. rīkoties ar informāciju, kas saņemta saistībā ar Projektu;
4.4.9. konstatējot Konkursa īstenošanu regulējošo Ministru kabineta noteikumu un Līgumā noteikto saistību neizpildi, uzdot Finansējuma saņēmējam novērst neizpildi noteiktā termiņā;
4.4.10. ierosināt Līguma grozījumus Līguma Vispārīgo noteikumu 11. punktā noteiktajā kārtībā un Līguma izbeigšanu;
4.4.11. izbeigt Līgumu Līguma Vispārīgo noteikumu 14. punktā noteiktajos gadījumos, kā arī vienpusēji atkāpties no Līguma, ja Finansējuma saņēmējam vai Sadarbības partnerim ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.

5. Iepirkumi

5.1. Finansējuma saņēmējs ne vēlāk kā 10 (desmit) darbdienas pēc Līguma parakstīšanas iesniedz Vides investīciju fondā Projekta iepirkumu plānu, kas sagatavots atbilstoši Līguma Vispārīgo noteikumu 1. pielikumam “Iepirkumu plāns”. Projekta iepirkumu plāna izmaiņu gadījumā Finansējuma saņēmējs to aktualizē un 10 (desmit) darbdienu laikā iesniedz Vides investīciju fondā.

5.2. Projekta ietvaros veikto iepirkuma procedūru dokumentu, noslēgto iepirkuma līgumu un to grozījumu Finansējuma saņēmējs iesniedz Vides investīciju fondā 20 (divdesmit) darbdienu laikā pēc attiecīga iepirkuma veikšanas un iepirkuma līguma vai tā grozījumu noslēgšanas. Par iepirkuma līguma grozījumiem uzskatāmas arī jebkādas izmaiņas iepirkuma līguma tāmēs. Gadījumā, ja Finansējuma saņēmējs veica iepirkumu pirms Līguma noslēgšanas, iepirkuma procedūras dokumentu apliecinātas kopijas Finansējuma saņēmējs iesniedz Vides investīciju fondā pārbaudes veikšanai 20 (divdesmit) darbdienu laikā pēc Līguma noslēgšanas. 

5.3. Vides investīciju fonds 20 (divdesmit) darbdienu laikā pārbauda Finansējuma saņēmēja iesniegto iepirkuma procedūras dokumentu, iepirkuma līgumu un iepirkuma plānu atbilstību Līgumam un Konkursa īstenošanu regulējošajiem Ministru kabineta noteikumiem.

6. Maksājumu veikšanas kārtība

6.1. MF finansējuma izmaksu veic bezskaidras naudas norēķinu veidā uz Projekta kontu.

6.2. Finansējuma saņēmējam ir pieejami šādi maksājumu veidi:
6.2.1. Avansa maksājumi, nepārsniedzot 50% no Atbalsta summas, ievērojot, ka plānotā Avansa apmērs un tā pamatojums atbilst spējai to izlietot sešu mēnešu laikā;
6.2.2. starpposma maksājumi līdz 90% no Atbalsta summas (ieskaitot saņemtos Avansa maksājumus, kas nepārsniedz 50% no Atbalsta summas);
6.2.3. noslēguma maksājums, kas, ņemot vērā Finansējuma saņēmējam izmaksāto avansa maksājumu un starpposma maksājumus, nepārsniedz Atbalsta summu.

6.3. Finansējuma saņēmējs Avansa maksājuma pieprasījumu sagatavo atbilstoši Līguma Vispārīgo noteikumu 2. pielikumam “Projekta īstenošanas pārskats un Maksājuma pieprasījums”. Finansējuma saņēmējam izmaksātā Avansa summa tiek dzēsta no nākamajiem starpposma maksājumiem, ieturot 100% apmērā no Maksājuma pieprasījumā ietvertā MF finansējuma apjoma.

6.4. Starpposma un noslēguma Maksājumu pieprasījumu Finansējuma saņēmējs kopā ar tajā iekļauto Attiecināmo izmaksu attaisnojošo dokumentu, kas noteikti Līguma Vispārīgo noteikumu 4. pielikumā “Attiecināmās izmaksas apliecinošie dokumenti”, iesniedz Vides investīciju fondā vienlaicīgi ar Projekta īstenošanas pārskatu par iepriekšējo periodu. Starpposma un noslēguma Maksājuma pieprasījuma Attiecināmajās izmaksās iekļauj atbilstoši Projekta iesniegumam faktiski veiktos izdevumus.

6.5. Vides investīciju fonds 20 (divdesmit) darbdienu laikā pēc Projekta īstenošanas pārskata un Maksājuma pieprasījuma un tajā iekļauto Attiecināmo izmaksu attaisnojošo dokumentu par iepriekšējo periodu saņemšanas, pārbauda Konkursa īstenošanu regulējošajos Ministru kabineta noteikumos un Līgumā noteikto maksājuma saņemšanas nosacījumu izpildi un sagatavo pozitīvu Atzinumu par Maksājuma pieprasījumu un atzinumu par Projekta īstenošanas pārskata apstiprināšanu. Atzinumā par Maksājuma pieprasījumu norāda arī Neattiecināmās izmaksas un/vai Neatbilstoši veiktos izdevumus (ja tās/tie tiek konstatēti).

6.6. Starpposma un noslēguma Maksājuma pieprasījums tiek apstiprināts tikai pēc Projekta īstenošanas pārskata par iepriekšējo periodu apstiprināšanas.

6.7. Maksājuma pieprasījumā un tajā iekļauto Attiecināmo izmaksu attaisnojošo dokumentu pārbaudei nepieciešamo papildu informāciju un/vai dokumentus Finansējuma saņēmējs pēc Vides investīciju fonda pieprasījuma iesniedz Vides investīciju fonda pieprasījumā noteiktajā termiņā, kas nav īsāks par 10 (desmit) darbdienām. Šajā gadījumā Maksājuma pieprasījuma pārbaudes termiņš tiek pagarināts par papildu informācijas un dokumentu izskatīšanai nepieciešamo laiku, bet ne ilgāk kā par 15 (piecpadsmit) darbdienām no papildu informācijas vai dokumentu saņemšanas dienas.

6.8. Vides investīciju fonds Finansējuma saņēmējam sniedz negatīvu Atzinumu par Maksājuma pieprasījumu un tajā iekļauto Attiecināmo izmaksu attaisnojošajiem dokumentiem ja:
6.8.1. iesniegtais Maksājuma pieprasījums nav sagatavots atbilstoši Līguma Vispārīgo noteikumu 2. pielikumam “Projekta īstenošanas pārskats un Maksājuma pieprasījums”;
6.8.2. nav iesniegti Maksājuma pieprasījumā norādīto Attiecināmo izmaksu attaisnojošie dokumenti;
6.8.3. Vides investīciju fonds nav apstiprinājis Projekta īstenošanas pārskatu par iepriekšējo periodu;
6.8.4. nav izpildīti Konkursa īstenošanu regulējošajos Ministru kabineta noteikumos un Līgumā noteiktie noteikumi un nosacījumi maksājuma saņemšanai;
6.8.5. visi Maksājuma pieprasījumā norādītie izdevumi tiek atzīti par Neattiecināmajām izmaksām vai Neatbilstoši veiktiem izdevumiem;
6.8.6. faktiski veiktie izdevumi ir mazāki par Maksājuma pieprasījumā norādītajiem izdevumiem;
6.8.7. Finansējuma saņēmējs nav novērsis Vides investīciju fonda vai Ministrijas Projekta īstenošanā konstatētās Konkursa īstenošanu regulējošo Ministru kabineta noteikumu, citu normatīvo aktu vai Līguma saistību neizpildes;
6.8.8. Projekta izmaksu tāmē norādītās Attiecināmās izmaksas nav samērīgas un ekonomiski pamatotas;
6.8.9. Finansējuma saņēmējs nav pilnībā sasniedzis Projekta mērķi.

6.9. Vides investīciju fonds informē Finansējuma saņēmēju, ka veic maksājumu Finansējuma saņēmējam bezskaidras naudas norēķinu veidā uz Projekta kontu 10 (desmit) darbdienu laikā pēc pozitīva Atzinuma par Maksājuma pieprasījumu un Atzinuma par Projekta īstenošanas pārskata apstiprināšanu.

6.10. Finansējuma saņēmējs un Sadarbības partneris Projekta ietvaros veic izdevumu uzskaiti euro.

7. Atbalsta summas samazināšana un atmaksa

7.1. Vides investīciju fonds var samazināt vai pilnībā nepiešķirt Atbalsta summu vai pieprasīt Finansējuma saņēmējam atmaksāt tam jau samaksāto Atbalsta summu vai tās daļu, ja:
7.1.1. tiek konstatēti Neatbilstoši veikti izdevumi vai Neattiecināmās izmaksas (ko Finansējuma saņēmējs Projektā norādījis kā Attiecināmās izmaksas, bet Vides investīciju fonds atzinis par tādām, kas Konkursa īstenošanu regulējošajos Ministru kabineta noteikumos nav noteiktas kā Attiecināmās izmaksas). Šajā gadījumā Atbalsta summa tiek samazināta vai Finansējuma saņēmējam jāatmaksā MF finansējums Neatbilstoši veikto izdevumu/Neattiecināmo izmaksu apmērā;
7.1.2. Finansējuma saņēmējs vai Sadarbības partneris par Attiecināmajām izmaksām ir saņēmis vai pretendē saņemt līdzfinansējumu citu finansējuma programmu ietvaros no citiem finanšu instrumentiem, tai skaitā Eiropas Savienības vai ārvalstu finanšu palīdzības līdzekļiem. Šajā gadījumā Atbalsta summa tiek samazināta par to Attiecināmo izmaksu daļu, par kuru Finansējuma saņēmējs vai Sadarbības partneris ir saņēmis vai pretendē saņemt līdzfinansējumu citu finansējuma programmu ietvaros no citiem finanšu instrumentiem, tai skaitā Eiropas Savienības vai ārvalstu finanšu palīdzības līdzekļiem;
7.1.3. Ja Vides investīciju fonda rīcībā nonāk informācija no tiesību sargājošām iestādēm, Iepirkumu uzraudzības biroja vai Konkurences padomes, kas pamatoti liecina par iespējamu Attiecināmo izmaksu nesamērīgumu vai ekonomisku nepamatotību, tas ir tiesīgs piesaistīt neatkarīgu ekspertu attiecīgo izmaksu izvērtēšanai. Ja neatkarīgais eksperts konstatē, ka Attiecināmās izmaksas vai to daļa nav samērīgas vai ekonomiski pamatotas, Atbalsta summa tiek samazināta par attiecīgo izmaksu daļu;
7.1.4. Monitoringa periodā netiek ievērota prasība, ka Projekta ietvaros izveidotā infrastruktūra paliek Finansējuma saņēmēja vai Sadarbības partnera īpašumā un tiek ekspluatēta un uzturēta. Šajā gadījumā Finansējuma saņēmējam jāatmaksā MF finansējums pilnā apmērā;
7.1.5. Finansējuma saņēmējs nepilda citas Līguma saistības (tajā skaitā Līguma Vispārīgo noteikumu 4.1. apakšpunktā noteiktos pienākumus), Konkursa īstenošanu regulējošos Ministru kabineta noteikumus. Šajā gadījumā Atbalsta summa var tikt samazināta līdz 100% apmērā no kopējās Atbalsta summas atkarībā no pārkāpuma būtiskuma ievērojot Finanšu ministrijas “Vadlīnijas par finanšu korekciju piemērošanu, ziņošanu par Eiropas Savienības fondu īstenošanā konstatētajām neatbilstībām, neatbilstoši veikto izdevumu ieturēšanu un atgūšanu Eiropas Savienības fondu 2021.-2027. gada plānošanas periodā” (publicētas Eiropas Savienības fondu Vadošās iestādes tīmekļvietnē un pieejamas Vides investīciju fonda tīmekļvietnē ekii.lv) noteiktos vispārīgos principus un ar to saistītos finanšu korekcijas apjoma noteikšanas principus. 
7.2. Atbalsta summas vai tās daļas pārmaksas gadījumā, pārmaksātās summas Vides investīciju fonds var ieturēt no turpmākajiem maksājumiem Finansējuma saņēmējam.

7.3. Finansējuma saņēmējs nodrošina pārmaksātās Atbalsta summas vai tās daļas atmaksu Vides investīciju fonda noteiktajā termiņā, kas nav īsāks par 10 (desmit) darbdienām, un norādītajā kontā.

8. Projekta pārskatu sagatavošana un iesniegšana

8.1. Finansējuma saņēmējs saskaņā ar Konkursa īstenošanu regulējošiem Ministru kabineta noteikumiem sagatavo un iesniedz Vides investīciju fondā šādus Projekta pārskatus:
8.1.1. Projekta īstenošanas pārskatu par Projekta īstenošanas progresu (starpposma pārskats) atbilstoši Līguma Vispārīgo noteikumu 2. pielikumam “Projekta īstenošanas pārskats un Maksājuma pieprasījums”;
8.1.2. Projekta īstenošanas pārskatu par visu Projekta īstenošanas periodu (noslēguma pārskats) atbilstoši Līguma Vispārīgo noteikumu 2. pielikumam “Projekta īstenošanas pārskats un Maksājuma pieprasījums”;
8.1.3. Projekta maksājuma prognozes pārskatu par visu Projekta īstenošanas periodu atbilstoši Līguma Vispārīgo noteikumu 3. pielikumam “Maksājumu pieprasījumu iesniegšanas prognoze”;
8.1.4. Projekta rezultātu monitoringa pārskatu atbilstoši Līguma Vispārīgo noteikumu 5. pielikumam “Projekta rezultātu monitoringa pārskats”.

8.2. Projekta īstenošanas pārskatu par katru 6 (sešu) mēnešu periodu (iepriekšējo pusgadu) Finansējuma saņēmējs iesniedz Vides investīciju fondā līdz periodam sekojošā nākamā mēneša 20. datumam. Projekta īstenošanas pārskatu iesniegšanas grafiku Finansējuma saņēmējam nosaka Vides investīciju fonds.

8.3. Projekta īstenošanas periodā Finansējuma saņēmējs iesniedz Vides investīciju fondā pēc Vides investīciju fonda pieprasījuma Maksājumu pieprasījumu iesniegšanas prognozes pārskatu.

8.4. Noslēguma Projekta īstenošanas pārskatu Finansējuma saņēmējs iesniedz Vides investīciju fondā pēc Projektā paredzēto aktivitāšu pabeigšanas, 3 (trīs) mēnešu laikā pēc šī Līguma Vispārīgo noteikumu 3.1. apakšpunktā noteiktā Projekta īstenošanas perioda beigām.

8.5. Finansējuma saņēmējs Monitoringa periodā katru gadu veic Projekta rezultātu monitoringu par sasniegto elektrotīklā nodotās atjaunīgās enerģijas apjomu un līdz nākamā gada 1. maijam sagatavo Projekta rezultātu monitoringa pārskatu par kalendāro gadu Vides investīciju fonda Modernizācijas fonda projektu elektroniskajā monitoringa sistēmā (EMSI) un iesniedz elektroniski Vides investīciju fondā parakstītu ar drošu elektronisko parakstu.

8.6. Projekta pārskatu kopā ar pamatojošajiem dokumentiem Finansējuma saņēmējs iesniedz elektroniski Vides investīciju fondā nosūtot uz e-pastu mf@lvif.gov.lv elektronisku dokumentu formā, kas sagatavoti DOC, DOCX, XLS, XLSX, PDF, JPG, JPEG vai XML datņu formātos, un parakstītu ar drošu elektronisko parakstu.

8.7. Vides investīciju fonds pārbauda saņemto Projekta pārskatu 20 (divdesmit) darbdienu laikā, pieņem lēmumu par pārskata apstiprināšanu vai rakstiski pieprasa Finansējuma saņēmējam 10 (desmit) darbdienu laikā iesniegt papildu informāciju vai precizēt Projekta pārskatu. 

8.8. Projekta pārskata pārbaudei nepieciešamo papildu informāciju un/vai dokumentus vai precizēto Projekta pārskatu Finansējuma saņēmējs pēc Vides investīciju fonda pieprasījuma iesniedz Vides investīciju fonda pieprasījumā noteiktajā termiņā, kas nav īsāks par 10 (desmit) darbdienām. Šajā gadījumā Projekta pārskata izskatīšanas termiņš tiek pagarināts par papildu informācijas un/vai dokumentu vai Precizētā projekta pārskata izskatīšanai nepieciešamo laiku, bet ne ilgāk kā par 15 (piecpadsmit) darbdienām no papildu informācijas vai dokumentu saņemšanas dienas.

9. Pārbaužu veikšanas kārtība

9.1. Projekta īstenošanas laikā, Monitoringa periodā un 6 (sešus) mēnešus pēc pēdējā monitoringa pārskata iesniegšanas Vides investīciju fonds, Ministrija un/vai pilnvarotie auditori Projekta īstenošanas vietā un Finansējuma saņēmēja juridiskajā adresē var veikt šādas pārbaudes:
9.1.1. Projekta progresa pārbaudi un Projekta izdevumu atbilstības pārbaudi;
9.1.2. Projekta rezultātu monitoringa pārbaudi.

9.2. Vides investīciju fonds un/vai pilnvarotie auditori vismaz 5 (piecas) darbdienas pirms plānotās pārbaudes Projekta īstenošanas vietā rakstiski informē par to Finansējuma saņēmēju.

9.3. Finansējuma saņēmējam ir pienākums pēc Vides investīciju fonda, Ministrijas un/vai pilnvaroto auditoru pieprasījuma nodrošināt Vides investīciju fondam, Ministrijai un/vai pilnvarotiem auditoriem un to pilnvarotiem pārstāvjiem piekļuvi Projekta īstenošanas vietai, kā arī nodrošināt telpu un darbavietu dokumentu apskatei un par Projekta īstenošanu atbildīgo personu piedalīšanos pārbaudē.

9.4. Vides investīciju fonds rakstiski informē Finansējuma saņēmēju 20 (divdesmit) darbdienu laikā pēc pārbaudes veikšanas par pārbaudes rezultātiem, ja ir konstatētas atkāpes no Līguma noteikumiem un/vai nosacījumiem un norāda termiņu pārkāpuma novēršanai, kas nav īsāks par 5 (piecām) darbadienām.

10. Publicitātes pasākumi

10.1. Finansējuma saņēmējs nodrošina Projekta publicitātes pasākumus, ievērojot Konkursa īstenošanu regulējošos Ministru kabineta noteikumus un Ministrijas 2024. gada 21. novembra rīkojumu Nr. 1-2/52 “Par Modernizācijas fonda simboliku un tās lietošanas noteikumu apstiprināšanu” par MF logo un tā lietošanas nosacījumiem, kas ir pieejams Vides investīciju fonda tīmekļvietnē ekii.lv.

10.2. Finansējuma saņēmējs:
10.2.1. 10 (desmit) darbdienu laikā pēc Līguma parakstīšanas savā tīmekļvietnē ievieto informāciju par Konkursu, Projekta īstenošanu un finansējuma apjomu;
10.2.2. pie ēkām, kurā ir īstenotas Projekta aktivitātes, izvieto informatīvu plāksni par Projekta īstenošanu un finansējuma avotu;
10.2.3. veic citus publicitātes pasākumus pēc saviem ieskatiem.

11. Līguma grozījumi

11.1. Grozījumus Līgumā noformē, Pusēm savstarpēji rakstveidā vienojoties vai ar Vides investīciju fonda paziņojumu.

11.2. Ja grozījumus Līgumā ierosina Finansējuma saņēmējs:
11.2.1. Finansējuma saņēmējs iesniedz Vides investīciju fondā pieprasījumu par grozījumiem Līgumā, sniedzot informāciju par grozījumu nepieciešamību;
11.2.2. Vides investīciju fonds 15 (piecpadsmit) darbdienu laikā izvērtē iesniegto Līguma grozījumu pieprasījumu un pieņem lēmumu par Līguma grozījumu apstiprināšanu vai noraidīšanu, vai Līguma Vispārīgo noteikumu 11.3. apakšpunktā norādītajos gadījumos un termiņā sagatavo paziņojumu par Līguma grozījumu apstiprināšanu;
11.2.3.  Vides investīciju fonds atbilstoši šī Līguma 11.2.2. apakšpunktā minētajam lēmumam par Līguma grozījumu apstiprināšanu vai noraidīšanu 5 (piecu) darbdienu laikā pēc lēmuma pieņemšanas attiecīgi sagatavo un nosūta Finansējuma saņēmējam rakstisku paziņojumu par grozījumu apstiprināšanu, kam pievieno Līguma grozījumu projektu parakstīšanai vai rakstiski informē Finansējuma saņēmēju, ka Līguma grozījumi netiek atbalstīti un norāda grozījumu neatbalstīšanas pamatojumu vai informāciju par nepieciešamajiem precizējumiem;
11.2.4. Finansējuma saņēmējs 5 (piecu) darbdienu laikā pēc šī Līguma 11.2.3. apakšpunktā minēto Līguma grozījumu projekta saņemšanas paraksta un nosūta no savas puses parakstītus Līguma grozījumu eksemplārus Vides investīciju fondam;
11.2.5. Ja grozījumi Līgumā nepieciešami, jo mainījušies Finansējuma saņēmēja dati (kontaktinformācija vai bankas rekvizīti), Vides investīciju fonds 5 (piecu) darbdienu laikā pēc Finansējuma saņēmēja pieprasījuma saņemšanas sagatavo atbilstošus Līguma grozījumus.

11.3. Ja grozījumus Līgumā ierosina Vides investīciju fonds, tas sagatavo Līguma grozījumu projektu un pamatojumu un nosūta tos Finansējuma saņēmējam parakstīšanai. Finansējuma saņēmējs izvērtē Līguma grozījumu nepieciešamības pamatojumu un 20 (divdesmit) darbdienu laikā pēc Līguma grozījumu projekta saņemšanas paraksta un iesniedz parakstītos Līguma grozījumus Vides investīciju fondā vai, ja Finansējuma saņēmējs neatbalsta grozījumu izdarīšanu Līgumā, informē par to Vides investīciju fondu, norādot grozījumu neatbalstīšanas pamatojumu. Gadījumos, ja mainās Vides investīciju fonda kontaktinformācija vai adrese, Vides investīciju fonds ne vēlāk kā 10 (desmit) darbdienu laikā par to paziņo Projektu īstenotājam, nosūtot paziņojumu.

12. Nepārvarama vara

12.1. Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas vai ārkārtēju apstākļu rezultātā, kuru darbība sākusies pēc Līguma noslēgšanas un kurus nevarēja iepriekš ne paredzēt, ne novērst. Pie nepārvaramas varas un ārkārtējiem apstākļiem pieskaitāmi: stihiskas nelaimes, avārijas, katastrofas, epidēmijas, epizootijas, kara darbība, nemieri, un citi apstākļi, kas neiekļaujas Pušu iespējamās kontroles un ietekmes robežās, kas kavē vai pārtrauc Līguma saistību pilnīgu izpildi. Puses apņemas veikt nepieciešamos pasākumus, lai līdz minimumam samazinātu kaitējumus, kas var izrietēt no nepārvaramas varas apstākļiem, kā arī izpildīt attiecīgo Līguma saistību pēc nepārvaramas varas vai ārkārtēja rakstura apstākļu beigām.

12.2. Par nepārvaramas varas un ārkārtējiem apstākļiem Finansējuma saņēmējs nekavējoties, bet ne vēlāk kā 5 (piecu) darbdienu laikā no dienas, kad Finansējuma saņēmējs par to uzzinājis, ziņo rakstiski Vides investīciju fondam. Ziņojumā norāda, kādā termiņā ir iespējama un paredzama Līgumā noteikto saistību izpilde, un pēc otras Puses pieprasījuma jāiesniedz papildu pierādījumi, kas apliecina minētās informācijas pamatotību.

13. Strīdu risināšanas kārtība un atbildība

13.1. Strīdus, kas rodas Līguma darbības laikā, Puses risina savstarpējā sarunu ceļā, panākot vienošanos. Vienošanās tiek noformēta rakstiski un ir Līguma neatņemama sastāvdaļa.

13.2. Gadījumā, ja Puses 30 (trīsdesmit) kalendāro dienu laikā nespēs vienoties, tad jebkurš strīds, nesaskaņa vai prasība, kas izriet no Līguma, kas skar to vai tā pārkāpšanu, izbeigšanu vai spēkā esamību, tiks izšķirts tiesā saskaņā ar Latvijas Republikas spēkā esošajiem tiesību normatīvajiem aktiem.

13.3. Puses ir atbildīgas vienai otrai par nodarītajiem zaudējumiem un to atlīdzināšanu šajā Līgumā un normatīvajos aktos noteiktajā kārtībā.

13.4. Visas Pušu tiesības, pienākumi, dotā Līguma noteikumi un nosacījumi ir saistoši Pušu tiesību un saistību pārņēmējiem.

14. Līguma izbeigšanas kārtība

14.1. Līguma darbību pirms Līgumā noteikto saistību izpildes Puses var izbeigt savstarpēji rakstveidā vienojoties.

14.2. Ja Finansējuma saņēmējs rakstiski ierosina izbeigt Līgumu un Vides investīciju fonds piekrīt izbeigt Līgumu, un Finansējuma saņēmējam nav veikta Atbalsta summas vai tās daļas izmaksa, Līgums uzskatāms par izbeigtu dienā, kad Finansējuma saņēmējs ir saņēmis Vides investīciju fonda paziņojumu par Līguma izbeigšanu atbilstoši Paziņošanas likumam.

14.3. Ja Finansējuma saņēmējs rakstiski ierosina izbeigt Līgumu un Vides investīciju fonds piekrīt izbeigt Līgumu, un Finansējuma saņēmējam ir veikta Atbalsta summas vai tā daļas izmaksa:
14.3.1. Vides investīciju fonds 5 (piecu) darbdienu laikā paziņo Finansējuma saņēmējam kontu, kurā veicama Atbalsta summas vai tās daļas atmaksa un termiņu tās atmaksai;
14.3.2. Vides investīciju fonds 20 (divdesmit) darbdienu laikā no dienas, kad Vides investīciju fonda norādītajā kontā saņemta iemaksātā Atbalsta summas vai tās daļas atmaksa, nosūta vienošanos par Līguma izbeigšanu. Līgums uzskatāms par izbeigtu dienā, kad Puses ir parakstījušas vienošanos par Līguma izbeigšanu.

14.4. Vides investīciju fonds var izbeigt Līgumu šādos gadījumos:
14.4.1. visas Projekta izmaksas atzītas par Neattiecināmām izmaksām vai Neatbilstoši veiktiem izdevumiem;
14.4.2. Finansējuma saņēmējs Projekta īstenošanas periodā nav īstenojis Projekta aktivitātes;
14.4.3. nav sasniegts Projekta mērķis;
14.4.4. Projekts vai tā rezultāti neatbilst Konkursa īstenošanu regulējošajos Ministru kabineta noteikumos noteiktajiem nosacījumiem MF finansējuma piešķiršanai;
14.4.5. ir iestājies kāds no Konkursa īstenošanu regulējošo Ministru kabineta noteikumos noteiktajiem gadījumiem, kad Finansējuma saņēmējs vai Sadarbības partneris nevar pretendēt uz MF finansējumu;
14.4.6. Finansējuma saņēmējs nepilda Līguma Vispārīgo noteikumu 4.1. apakšpunktā noteiktos pienākumus;
14.4.7. Finansējuma saņēmējs vai Sadarbības partneris neievēro Konkursa īstenošanu regulējošos Ministru kabineta noteikumus vai citus normatīvos aktus; 
14.4.8. Finansējuma saņēmējs  nepilda Līgumā noteiktās saistības;
14.4.9. Finansējuma saņēmējs vai Sadarbības partneris apzināti vai nolaidības dēļ ir sniedzis nepatiesas ziņas. 

14.5. Līgumā noteiktajos gadījumos, kad Vides investīciju fonds var izbeigt Līgumu un Finansējuma saņēmējam nav jāveic Atbalsta summas vai tās daļas atmaksa, Līgums uzskatāms par izbeigtu, kad Finansējuma saņēmējs ir saņēmis paziņojumu par Līguma izbeigšanu atbilstoši Paziņošanas likumam.

14.6. Līgumā noteiktajos gadījumos, kad Vides investīciju fonds var izbeigt Līgumu un Finansējuma saņēmējam ir jāveic Atbalsta summas vai tās daļas atmaksa, Līgums uzskatāms par izbeigtu dienā, kad Vides investīciju fonda paziņojumā par Līguma izbeigšanu norādītajā kontā un apmērā saņemta visa atmaksājamā Atbalsta summa vai tās daļa.

15. Pielikumi

15.1. Līguma Vispārīgajiem noteikumiem ir šādi pielikumi:
1. pielikums “Iepirkumu plāns”;
2. pielikums “Projekta īstenošanas pārskats un Maksājuma pieprasījums”;
3. pielikums “Maksājumu pieprasījumu iesniegšanas prognoze”;
4. pielikums “Attiecināmās izmaksas apliecinošie dokumenti”;
5. pielikums “Projekta rezultātu monitoringa pārskats”;
6. pielikums “Pilnvarotās personas”.

